Diari Oficial de la Generalitat Valenciana


Sumari del DOGV 9874, del 19-06-2024 (2024/5673)

RESOLUCIÓ de 12 de juny de 2024, de la Direcció General de Funció Pública, per la qual es convoquen els itineraris formatius en competències administratives (IFCA) per al personal administratiu d'administració general al servici de la Generalitat, per a l'exercici 2024.
------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9874

Data del DOGV
:   19-06-2024

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2024/5673


Data del document
:   12-06-2024

Organisme emissor
:   Conselleria de Hacienda, Economía y Administración Pública

Tipus de document
:   Resolució

Descriptors 

:   * Conselleria d'Hisenda, Economia i Administració Pública

RESOLUCIÓ de 12 de juny de 2024, de la Direcció General de Funció Pública, per la qual es convoquen els itineraris formatius en competències administratives (IFCA) per al personal administratiu d'administració general al servici de la Generalitat, per a l'exercici 2024. [2024/5673]  
Per Resolució de 12 de maig de 2024, de la consellera d'Hisenda, Economia i Administració Pública, es va aprovar el Pla d'actuació 2024-2025 de l'Institut Valencià d'Administració Pública, els projectes d'actuació del qual es dirigixen a repensar i aprofundir la política formativa de la Generalitat, d'acord amb els objectius de la Llei 4/2021, de 16 d'abril, de la funció pública valenciana (LFPV).  
En el pla es contenen diverses metes, sent la primera d'elles la renovació i posada al dia del model d'aprenentatge, tot implantant un model basat en un ecosistema competencial, és a dir, en itineraris formatius centrats en el desenvolupament de les competències professionals que el personal empleat públic necessita adquirir i entrenar per a acomplir amb eficàcia el seu lloc de treball. La lògica de l'itinerari suposa implantar una seqüència programada d'accions formatives per a assegurar l'adquisició de competències professionals, entenent per competències, com resa l'article 37.1 de l'LFPV, l'expressió de coneixements, destreses i capacitats necessàries per a obtindre resultats per a l'organització.  
  
Aquests itineraris, que es desplegaran en el període 2024-2025, són el germen d'un nou model de formació per a l'IVAP i d'una política estratègica de desenvolupament del servei públic valencià, que considera l'entorn actual i les tendències de futur que permetran professionalitzar els processos de provisió de llocs de treball i, especialment, el desenvolupament de la carrera administrativa mitjançant una base objectiva. La formació enfocada, a més de ser el tipus que més garantix la seua transferència posterior a la realitat quotidiana del lloc de treball, desplaça l'eix de l'ensenyament a l'aprenentatge i estimula el creixement personal.  
En el pla d'actuació al qual s'ha fet referència es contemplen diversos itineraris formatius. Es considera procedent, per la rellevància del col·lectiu al qual es dirigix i perquè és el resultat de la participació de l'IVAP en el grup de treball estatal constituït per l'Institut Nacional d'Administració Pública en 2017, que va reflexionar sobre els components competencials de la denominada qualificació administrativa en l'entorn públic, començar per l'Itinerari Formatiu en Competències Administratives (IFCA), i materialitza així una oferta formativa de qualitat per al grup C, subgrups C1 i C2, d'administració general.   
  
Els itineraris formatius per a la capacitació competencial professional del personal de suport administratiu IFCA, són un instrument que orienta el desenvolupament professional del personal dels cossos C1-01 i C2-01 al servei de l'administració de la Generalitat Valenciana, identificant les competències clau per a l'acompliment de les seues funcions i facilitant la seua formació contínua.  
L'IFCA, que es convoca mitjançant aquesta resolució, està basat en el dissenyat per l'INAP, que contempla tres itineraris diferents, cadascun un àmbit d'especialització, denominats «Itinerari de Gestió Administrativa», «Itinerari d'Atenció a la Ciutadania» i «Itinerari de Secretariat d'Alta Direcció«, tots ells en la modalitat de formació en línia. Per a obtindre la certificació global s'exigix la superació de sis accions formatives del total d'onze oferides, amb la seqüència i cadència que s'exigix en cada cas, amb excepció del «Itinerari en Secretariat d'Alta Direcció», en el qual la competència en idioma anglés de nivell mínim de B2 se substituïx per una certificació.  
  
L'IVAP oferix un màxim de cent places per a cadascun dels itineraris, i per a facilitar la seua superació el centre es compromet a mantindre la programació durant diversos exercicis: el de la convocatòria, 2024, però també en 2025 i següents, sense perjuí que cada any tinga lloc una convocatòria específica.  
L'IFCA conté dos accions formatives comunes a tots ells que, en certa manera, es consideren la «clau» per al desenvolupament professional de la família de llocs que componen la qualificació laboral del personal administratiu: la competència d'«Aprendre a aprendre», especialment en un context de canvis accelerats en l'entorn i que busquen que el personal empleat públic interioritze la necessitat d'adaptar-se a aquests canvis, i la d'«habilitats comunicatives i de relació», tan rellevants en el que té a veure amb l'atenció de qualitat a la ciutadania. La resta de les accions formatives té a veure amb continguts formatius més típics.  
  
S'han concretat 10 activitats formatives per a aquests qualificacions. (vegeu l'annex I). Per a facilitar la seua identificació, totes es denominaran amb les inicials IFCA (Itinerari Formatiu Competències Administratives), que s'oferiran entre 2024 i 2026.  
2759. IFCA. Aprendre a aprendre.   
2760. IFCA. Habilitats comunicatives i de relació.  
2761. IFCA. Procediment administratiu comú.  
2762. IFCA. Govern multinivell i serveis públics.  
2763. IFCA. Orientació a la ciutadania: govern obert, bon govern i integritat.  
2764. IFCA. Assistència a la direcció.  
2765. IFCA. Drets de la ciutadania en les relacions amb l'Administració pública.  
2766. IFCA. Anglés (nivell mínim B2). (Acreditació per certificat)  
  
2767. IFCA. Gestió documental i d'arxius.   
2768. IFCA. Informació i atenció a la ciutadania.   
2769. IFCA. Gestió d'esdeveniments i protocol.  
Les activitats formatives 2759 IFCA i 2760 IFCA, són, com s'ha dit, comunes als tres itineraris, i és prèvia l'activitat formativa 2759 IFCA. «Aprendre a aprendre». La superació és obligatòria per a poder realitzar les altres activitats formatives de qualsevol dels tres itineraris formatius.  
  
Segons el que disposa l'article 11 de l'LFPV, l'Escola Valenciana d'Administració Pública (EVAP) és l'òrgan competent per a promoure els plans de formació en l'àmbit de la Comunitat Valenciana.   
No obstant això, la disposició transitòria primera de l'LFPV, relativa a la posada en funcionament de l'Escola Valenciana d'Administració Pública, determina que «mentres no es desenvolupe l'estructura orgànica i funcional de l'EVAP, prevista en l'article 11.2 d'aquesta llei, les competències en matèria de selecció i formació continuaran sent exercides per la direcció general competent en matèria de funció pública». En el mateix sentit regulen aquesta competència tant la disposició transitòria primera del Decret 19/2023, de 3 de març, del Consell, pel qual s'aprova el Reglament d'organització i funcionament de l'Escola Valenciana d'Administració Pública, com la disposició transitòria quarta del Decret 133/2023, de 10 d'agost del Consell, d'aprovació del Reglament orgànic i funcional de la Conselleria d'Hisenda, Economia i Administració Pública.  
En virtut d'això, resolc:  
  
Primer. Convocatòria dels IFCA  
1.1. Convocar els itineraris formatius en competències administratives (IFCA) dirigides al personal administratiu al servei de la Generalitat per a l'exercici 2024.  
La seua execució queda condicionada a l'existència de crèdit adequat i suficient en els crèdits consignats per a aquesta fi, derivats de l'Acord de formació per a l'ús de les administracions públiques, en els pressupostos generals de l'Estat i de la Generalitat.  
1.2. L'IVAP podrà suprimir i convocar noves edicions de les programades, o programar altres accions diferents, quan així ho exigisquen les disponibilitats pressupostàries o per circumstàncies que afecten l'organització o la impartició d'aquests, garantint, en tot cas, l'oferta dels cursos durant el període de vigència de l'itinerari.  
  
Segon. Persones destinatàries  
2.1. Podrà sol·licitar la seua inclusió en aquests accions formatives el personal al servei de la Generalitat Valenciana gestionat per la Direcció General de Funció Pública, que complisca amb els requisits de ser personal funcionari de carrera o personal laboral fix dels grups C1 o C2 en situació d'actiu, i prestar servei en un lloc de treball dels cossos C1-01 o C2-01.   
2.2. D'acord amb el que preveu l'article 154.5 de l'LFPV, podran sol·licitar la participació en l'IFCA les persones en situació d'excedència voluntària per cura de familiars que complisquen amb el requisit de ser personal funcionari de carrera o personal laboral fix dels grups C1 o C2, i tinguen reservat un lloc de treball dels cossos C1-01 o C2-01.  
  
  
Tercer. Sol·licitud de participació en l'itinerari formatiu  
3.1. Les persones interessades podran sol·licitar la participació únicament en un itinerari formatiu dels tres següents:  
- Gestió administrativa.   
- Atenció a la ciutadania.  
- Secretariat d'alta direcció.  
3.2. Les sol·licituds de participació en els itineraris formatius hauran de ser presentades per les persones interessades, a través de la pàgina web de l'IVAP, en l'adreça electrònica que s'indica a continuació:   
  
https://ivap.gva.es/es/itineraris-formatius   
https://ivap.gva.es/va/itineraris-formatius   
  
Quarta. Termini de presentació de sol·licituds per a participació en l'IFCA   
4.1. El termini de presentació de sol·licituds per a la seua inclusió en els itineraris formatius inclosos en aquesta resolució serà de 10 dies naturals a comptar des de l'endemà de la publicació d'aquesta resolució en el DOGV.  
4.2. Per a més informació relativa als itineraris formatius (i els cursos inclosos en ells) es pot consultar en:  
https://ivap.gva.es/es/itineraris-formatius   
https://ivap.gva.es/va/itineraris-formatius   
  
Quinta. Criteris de selecció i admissió  
5.1. La selecció de les persones sol·licitants haurà d'ajustar-se als següents criteris per ordre de prioritat:  
a) Per a aquells cursos que tinguen requisits específics, es comprovarà que efectivament les persones interessades els reunixen.  
b) S'haurà d'equilibrar segons la plantilla real la participació de dones i homes en l'assistència a cursos de formació, segons l'article 44 de la Llei de la Generalitat Valenciana 9/2003, de 2 d'abril, per a la igualtat de dones i homes, i es respectarà la reserva del 40% de les places prevista en l'article 60 de la Llei orgànica 3/2007, de 22 de març, entre empleades públiques que reunisquen els requisits.  
c) En la selecció haurà de tindre's en compte, d'una banda, la reserva del 3% de places per a persones amb diversitat funcional establida en l'article 23 de la Llei 11/2003, de 10 d'abril, de la Generalitat Valenciana, sobre l'Estatut de les persones amb discapacitat.   
5.2. Les secretaries generals administratives i les persones responsables dels organismes autònoms prioritzaran l'admissió en els itineraris formatius sol·licitats per les persones aspirants, tenint en consideració l'adequació de les funcions acomplides en el seu lloc de treball a l'itinerari sol·licitat.  
  
Sexta. Admissió a l'itinerari  
Una vegada resolta la inclusió de les persones sol·licitants en un dels itineraris seleccionats, se'ls comunicarà la seua admissió a un dels tres itineraris formatius mitjançant correu electrònic al seu compte corporatiu (gva.es). La realització dels cursos no donarà lloc a cap indemnització ni gratificació.   
  
Sèptima. Accions formatives  
7.1. Una vegada rebuda la comunicació de l'admissió a un itinerari professional corresponent a 2024, les persones admeses seran matriculades d'ofici en l'acció formativa 2759. IFCA. Aprendre a aprendre, que s'ha de superar per a poder realitzar les altres accions formatives de l'itinerari sol·licitat.  
Finalitzada la impartició de l'acció formativa obligatòria, es procedirà a oferir en el web de l'IVAP els cursos formatius que figuren detallats en l'annex II, perquè els qui l'hagen superada puguen sol·licitar la participació en els cursos restants de l'itinerari formatiu en el qual s'admeta la seua participació.  
7.2. La participació del personal seleccionat en l'acció formativa és obligatòria.  
7.3 Qui, havent sigut seleccionat per al curs, no puga participar en ell per força major degudament justificada o per necessitat del servei manifestada documentalment per la persona responsable del centre directiu, ha de comunicar la seua renúncia a l'IVAP abans de l'inici del curs.  
Iniciat el curs, l'abandó o la renúncia no justificada es penalitzarà en la realització de futures accions formatives organitzades per l'IVAP.  
  
7.4. Les persones seleccionades amb diversitat funcional que confirmen la seua assistència i requerisquen mesures d'adaptació hauran d'indicar a l'IVAP, mitjançant el formulari de contacte disponible en el web de l'IVAP (Consulta/Incidències Formació) el tipus d'adaptació que sol·liciten d'acord amb la següent classificació:   
a) Necessitat d'intèrpret de llenguatge de signes.  
b) Sistema Braille d'escriptura.  
c) Uns altres, amb especificació de quins.  
7.5. L'IVAP es compromet a mantindre l'oferta formativa de les accions formatives dels itineraris formatius durant tres anys, per a afavorir l'obtenció del Certificat Acreditatiu de Qualificació Professional amb indicació de l'itinerari.  
7.6. L'admissió a un itinerari formatiu implicarà la possibilitat de realitzar els cursos, si hi ha places disponibles en el moment de la sol·licitud, sense necessitat de passar per un altre procés de selecció d'Itinerari.  
  
Octava. Expedició de certificats  
8.1. El personal admés a una acció formativa obtindrà el certificat d'aprofitament, sempre que siga acreditada la superació de l'avaluació final del curs, realitze l'enquesta de satisfacció i es complisquen els següents criteris:  
Lectura del 90% dels continguts, superar tots els qüestionaris amb un 70% d'encerts i haver realitzat i superat el 100% d'altres activitats avaluables pel tutor/a fixades en el programa o encomanades per l'equip docent, qualsevol que siga el seu format (tasques, tallers, participació en fòrums, etc.)  
8.2. Una vegada finalitzades i superades totes les activitats formatives pertanyents a un dels itineraris, l'IVAP expedirà d'ofici la corresponent certificació de les competències adquirides, la qual equivaldrà a un curs de 100 o més hores i substituirà els certificats d'aprofitament de cadascuna de les accions formatives.   
8.3. La Certificació per competències en els Itineraris Formatius en Competències Administratives (IFCA) estarà reconegut per l'INAP i les diferents escoles i instituts de formació general de les comunitats autònomes de la xarxa d'escoles i instituts de formació general.  
8.4. En el cas de l'Itinerari de Secretariat d'Alta Direcció, una vegada finalitzades totes les accions formatives que l'integren, i abans que finalitze el període de tres anys de vigència de l'esmentat Itinerari que s'haja cursat, serà necessària la presentació del certificat de nivell B2 o superior del Marc europeu comú de referència per a l'anglés, i serà aquest requisit indispensable per a l'obtenció de la corresponent certificació de les competències adquirides.  
8.5. Els certificats s'emetran en suport electrònic. Per a garantir la seua autenticitat i integritat seran firmats electrònicament i se'ls aplicarà un segell de temps electrònic. Estaran a la disposició de l'alumnat dels cursos en la pàgina web de l'IVAP, en la següent adreça:  
  
https://ivap.gva.es/es/certificados-cursos  
https://ivap.gva.es/va/certificados-cursos  
L'accés als certificats requerirà que la persona interessada s'identifique per a poder descarregar-los.  
8.6. Els certificats digitals admesos per l'IVAP per a la identificació de l'alumnat són els emesos per l'Autoritat de Certificació de la Comunitat Valenciana - ACCV - per a persones físiques o per a empleats i empleades públics, a més del DNI electrònic.  
Per a l'obtenció dels certificats digitals d'identitat, l'alumnat podrà dirigir-se a qualsevol dels punts de Registre d'Usuari de l'ACCV, que es poden consultar en https://www.accv.es.  
  
València, 12 de juny de 2024. El director general de Funció Pública: Javier Lorente Gual.